**Kirkkohallituksen esitys 2/2016 kirkolliskokoukselle**

Asianumero DKIR/740/00.00.01/2016

KK2016-00015

**KIRKOLLISKOKOUKSEN LAINOPPINUT ASIANTUNTIJA**

**TOIMIKAUDELLE 2016–2020**

Kirkkojärjestyksen 20 luvun 6 §:n nojalla kirkolliskokous valitsee toimikaudekseen yhden tai useamman lainoppineen asiantuntijan, joilla on oikeus olla saapuvilla täysistunnossa ja ottaa osaa keskusteluun, mutta ei päätöksen tekemiseen, ellei hän ole kirkolliskokouksen jäsen. Lainoppinut asiantuntija osallistuu kirkolliskokouksen puheenjohtajan pyynnöstä puhemiesneuvoston työskentelyyn kirkolliskokouksen työjärjestyksen 5 §:n 3 momentin nojalla. Työjärjestyksen 9 §:n 3 kohdan nojalla valitsijamiehet tekevät täysistunnolle ehdotuksen lainoppineiden asiantuntijoiden valitsemiseksi.

Lainoppineen asiantuntijan tehtävään on antanut suostumuksensa Turun yliopiston valtiosääntöoikeuden professori, OTT Veli-Pekka Viljanen, joka toimi lainoppineena asiantuntijana kirkolliskokouskaudella 2012–2016. Professori Viljanen on asiantuntija perus- ja ihmisoikeuksiin, Suomen perustuslakiin sekä valtiosääntöoikeuden yleisiin oppeihin liittyvissä kysymyksissä. Hän on toiminut valtiosääntöoikeuden professorina vuodesta 2002 lukien ja oikeustieteellisen tiedekunnan varadekaanina vuodesta 2010.

Aiemman käytännön mukaan asiantuntijoille on maksettu palkkiota ja ansionmenetyskorvausta samojen perusteiden nojalla kuin kirkolliskokouksen jäsenille. Tavallisen työmäärän ylittävältä osalta korvausta maksetaan lisäksi laskun mukaan.

Kirkkohallitus esittää, että

1. kirkolliskokouksen lainoppineiksi asiantuntijaksi valittaisiin 1.5.2016 alkavalle ja 30.4.2020 päättyvälle toimikaudelle professori, OTT Veli-Pekka Viljanen; ja
2. asiantuntijalle maksettaisiin palkkiota ja ansionmenetyskorvausta samojen perusteiden mukaan kuin kirkolliskokouksen jäsenille. Tavanomaisen työmäärän ylittävältä osalta korvausta maksettaisiin lisäksi laskun mukaan.

Helsingissä 19 päivänä huhtikuuta 2016

Arkkipiispa Kari Mäkinen

Kirkkoneuvos Pirjo Pihlaja